9 Mmusimogolo wa Roma e bong Ponto Pilato o ne a itse gore Jesu o ne a se na molato mme go bonala a ne a sa batle go mo utlwisa botlhoko. Tota e bile, Pilato o ne a re Jesu o ne a sa dira “sepe se se tshwanetseng loso.” Le fa go ntse jalo, Pilato o ne a mo atlholela loso. Ka ntlha yang? Ka gonne Pilato o ne a ineelela go gatelelwa ke segopa. (Luke 23:15, 21-25) Baganetsi bao ba ne ba goa ba re, “fa o golola monna yono, ga o tsala ya ga Kaesara,” mme ka go dira jalo ba ne ba mo gatelela gore ba fitlhelele maikaelelo a bone. (Joh. 19:12) Pilato a ka tswa a ne a boifa gore o tla latlhegelwa ke maemo a gagwe—kgotsa gongwe le botshelo jwa gagwe—fa a ne a ka ema mo letlhakoreng la ga Keresete. Ka jalo, o ne a ineela mo kgatelelong mme a dira thato ya ga Diabolo.